《苏蕙娘织锦七解》
明代·郑善夫

扶风苏蕙娘，织锦不下堂。朝朝理机杼，字字回肝肠。

织就远寄将，夫婿在襄阳。夫婿别有欢，置妾长门旁。

新爱正纠结，旧恩一时忘。仰看天上星，环转如车轮。

经纬自有度，卑尊岂无伦。凭妾手中梭，愬妾心上棼。

纵横八百字，反覆合成言。妾心方悔悟，君心傥回旋。

苍蝇点素缟，嫉妒无愧好。忆昔君别妾，人事何草草。

君逐阳台云，一去断音耗。妾似芙蓉花，芳妍向谁道。

朝云歌未已，陇水鸣不止。愿作青陵台，同生复同死。

琉璃易破折，纨扇轻一掷。生前参避辰，死后致魂魄。

白头且莫宣，红颜多弃捐。安得窦连波，解妾回文篇。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。